Ramaphosa laat ‘onreëlmatighede’ by OBK ondersoekPresident Cyril Ramaphosa(Oktober 2018) Foto: Kopano Tlape/GCIS Pres. Cyril Ramaphosa het Woensdag aangekondig dat hy ŉ kommissie van ondersoek na die aantygings van onreëlmatigheid rakende die Openbare Beleggingskorporasie (OBK) van stapel gestuur het. Die kommissie het ses maande om sy ondersoek die voltooi. Die OBK is die grootste beleggingsbestuurder in Afrika en bestuur sowat R2 biljoen (“trillion”) se regeringspensioene en ander fondse. Die OBK loop egter deur onder aantygings van onbehoorlikheid onder sy direkteure oor sommige van die beleggingsbesluite wat hulle geneem het. Die voormalige president van die appèlhof, regter Lex Mpati, is van sy aktiewe diens onthef om die kommissaris van die kommissie te wees en sal bygestaan word deur die voormalige president van die reserwebank Gill Marcus, asook veteraan beleggingsbestuurder Emmanuel Lediga. Een van die 16 dinge wat die kommissie moet ondersoek is of enige beweerde onbehoorlikheid rakende beleggingsbesluite deur die OBK wat in 2017 en 2018 deur die media berig is, enige wetgewing oortree het. Die kommissie moet ook ondersoek of die OBK se beleids- of kontraktuele verpligtinge enige onbehoorlike voordeel vir enige OBK-direkteure, -werknemers, -vennote of familielede van enige OBK-direkteur of -werknemer tot gevolg gehad het. Ramaphosa wil ook hê die kommissie moet ondersoek of die beleggingsbesluite by die OBK ŉ gevolg was van oneffektiewe bestuur of -funksionering van die raad of enige OBK-direkteur of -werknemer wat sy of haar posisie, voorregte of vertroulike inligting gebruik het vir persoonlike gewin of om iemand anders onbehoorlik te bevoordeel. Ramaphosa het verder gesê die kommissie moet die tydperk 1 Januarie 2015 tot 31 Augustus 2018 ondersoek vir hul bevindings, verslag en aanbevelings. Die kommissie mag ook aanbevelings en bevindings maak oor sake wat buite die toepaslike tydperk val. Die kommissie het streng spertye en moet ŉ tussentydse verslag indien nie later as 15 Februarie 2019 nie. Die finale verslag moet teen 15 April ingedien word.